1.  ปัจจัยความเสี่ยง

1.1 ปัจจัยความเสี่ยงของการพึ่งพิงลูกค้าน้อยราย

ยอดขายแบตเตอรี่รถยนต์สำหรับตลาดรถใหม่ (OEM) มีการจำหน่ายให้ลูกค้า 2
รายในปริมาณร้อยละ 37.14 และ 35.05 จากยอดขายแบตเตอรี่รถยนต์สำหรับตลาดรถใหม่ทั้งหมด
ทั้งนี้บริษัทฯมีนโยบายที่เลือกผลิตให้เป็นบางราย
เนื่องจากทางบริษัทฯถือว่าตลาดนี้มีกำไรค่อนข้างน้อยเมื่อเทียบกับตลาดอื่นๆ
แต่เป็นการส่งเสริมบริษัทฯในทางด้านโฆษณาในทางอ้อมของยอดขาย
ขณะเดียวกันลูกค้าซึ่งเป็นผู้ผลิตรถยนต์เองต้องการแบตเตอรี่ที่คุณภาพสูงเชื่อถือได้
ราคายุติธรรมและเป็นที่ยอมรับกันโดยทั่วไป
จากความสัมพันธ์ที่มีกันมาช้านานของบริษัทร่วมทุนประเทศญี่ปุ่นและบริษัทแม่ของลูกค้า
อีกทั้งความสัมพันธ์อันดีของบริษัทฯต่อลูกค้าเอง การที่ลูกค้าทั้ง 2
รายจะยกเลิกการสั่งซื้อจากทางบริษัทฯมีความเป็นไปได้น้อย

แบตเตอรี่รถจักรยานยนต์สำหรับตลาดรถใหม่ (OEM)
มีการจำหน่ายให้ลูกค้ารายหนึ่งเป็นปริมาณร้อยละ 91.68
จากยอดขายแบตเตอรี่รถจักรยานยนต์สำหรับตลาดรถใหม่ทั้ง
การพึ่งพิงลูกค้าน้อยรายในตลาดแบตเตอรี่รถจักรยานยนต์เนื่องจากการเป็นผู้จำหน่ายรายเดียวของลูกค้า
ในขณะเดียวกันนั้นเองลูกค้าถือว่าเป็นผู้นำตลาดรถจักรยานยนต์สามารถครองส่วน
แบ่งการตลาดรถจักรยานยนต์ได้สูงในระดับร้อยละ 80-85
จากการเป็นคู่ค้าที่ทำธุรกิจกันมานานตั้งแต่ที่ลูกค้าเริ่มก่อตั้งโรงงานผลิตในประเทศไทย
ราคาที่จำหน่ายให้ลูกค้าถือเป็นราคาตลาดที่ยุติธรรม
ความสัมพันธ์อันดีระหว่างบริษัทร่วมทุนประเทศญี่ปุ่น
รวมถึงเทคโนโลยีของแบตเตอรี่สำหรับรถจักรยานยนต์ 4
จังหวะที่ป้องกันการไหลซึมของน้ำกรดโดยบริษัทฯยังเป็นผู้ผลิตรายเดียวของประเทศ
โอกาสที่ลูกค้าจะยกเลิกการสั่งซื้อแบตเตอรี่จากบริษัทฯจึงมีความเป็นไปได้น้อยในเวลาอันใกล้

1.2 ปัจจัยความเสี่ยงจากการพึ่งพิงบริษัทร่วมทุน

  ความเสี่ยงจากการพึ่งพิงสามารถจำแนกได้เป็น 2 ด้านหลักๆ ดังนี้

ด้านเทคโนโลยี

บริษัทฯมีการใช้เทคโนโลยีการผลิตจากบริษัท ยัวซ่า คอร์ปอเรชั่น ประเทศญี่ปุ่น
โดยมีสัญญาความช่วยเหลือด้านเทคนิคการผลิตแบตเตอรี่และการพัฒนาผลิตภัณฑ์ โดยมีสัญญาเป็นราย
5 ปี โดยถ้าไม่มีการแก้ไขส่วนหนึ่งส่วนใดในสัญญา
ถือว่าสัญญาจะได้รับการต่อสัญญาโดยอัตโนมัติรายปีต่อปี
โดยในการดำเนินงานที่ผ่านมาบริษัทฯได้มีการจ่ายค่าตอบแทนในรูปค่าสิทธิบัตรโดยถูกต้องตลอดมา
(โดยมีการคำนวนค่าสิทธิบัตรเป็นรายลูกที่ผลิตสำหรับแบตเตอรี่ชนิดพื้นฐานทุกชนิดและทุกเครื่ิองหมายการค้า
และคิดเป็นร้อยละจากยอดขายสำหรับแบตเตอรี่ชนิดไม่ต้องการดูแลรักษา (Maintenance Free)
ทุกชนิดและทุกเครื่ิองหมายการค้า ยกเว้นในกรณีที่บริษัทฯเป็นผู้ค้นคว้าเทคโนโลยีเองทั้งผลิตภัณฑ์
บริษัทฯไม่จำเป็นต้องจ่ายค่าสิทธิบัตร
ทั้งนี้เท่าที่ผ่านมาบริษัทฯยังไม่มีผลิตภัณฑ์ที่ค้นคว้าเองทั้งผลิตภัณฑ์) และได้รับการต่อสัญญา
มาตลอดจากบ.ยัวซ่า คอร์ปอเรชั่น ประเทศญี่ปุ่น ในระยะเวลาเกือบ 40 ปีที่ผ่านมา
ความเสี่ยงที่จะถูกยกเลิก สัญญาจึงเป็นไปได้ต่ำ

ด้านการตลาด

- ตลาดต่างประเทศ บริษัทฯดำเนินการจำหน่ายแบตเตอรี่ภายใต้เครื่องหมายการค้า "YUCON"
"THUNDERLITE" โดยผ่านการวางแผนการจำหน่ายของบริษัทฯเองโดยอิสระ
ส่วนการจำหน่ายภายใต้เครื่องหมายการค้า "YUASA"
ไปต่างประเทศนั้นบริษัทฯสามารถกระทำได้โดยตรงภายใต้อาณาเขตที่ได้รับมอบหมายจากบ.ยัวซ่า
คอร์ปอเรชั่น ประเทศญี่ปุ่น อันได้แก่ ประเทศกัมพูชา ลาว และพม่านอกเหนือจากพื้นที่ดังกล่าวแล้ว
บริษัทฯจะต้องได้รับ ความเห็นชอบจากบ.ยัวซ่า คอร์ปอเรชั่น ประเทศญี่ปุ่น
เพื่อจะไม่เกิดความขัดแย้งกับการจำหน่ายจากบริษัทในเครือ "YUASA" จากประเทศอื่นๆ
ทั้งนี้บริษัทฯยังมีนโยบายเน้นการทำตลาดแบตเตอรี่ภายใต้เครื่องหมายการค้าของบริษัทฯเอง
อันได้แก่ "YUCON" และ "THUNDERLITE" เพิ่มขึ้น ในปี 2544 และปี 2545
ที่ผ่านมาบริษัทมีการส่งออก
ผ่านบ.ยัวซ่า คอร์ปอเรชั่น ประเทศญี่ปุ่น เป็นเงิน 37.6 และ 47.85 ล้านบาทหรือคิดเป็นร้อยละ
15.5 และ 12.23 ของยอดส่งออกทั้งหมด หรือคิดเป็นร้อยละ 4.16 และ 4.72
ของยอดรายได้รวม

1.3 ปัจจัยความเสี่ยงจากการสั่งซื้อสินค้าและวัตถุดิบจากบริษัทร่วมทุน

รายการสั่งซื้อสินค้าและวัตถุดิบจากบริษัทร่วมทุนเป็นการสั่งซื้อโดยนำเข้าจากต่างประเทศในปี 2545
มีรายการดังนี้

  -วัตถุดิบ

มีมูลค่าการสั่งซื้อประมาณ 26.75 ล้านบาทจากยอดสั่งซื้อวัตถุดิบทั้งสิ้น 451.39
ล้านบาทหรือคิดเป็นร้อยละ 5.93 ของมูลค่าการสั่งซื้อวัตถุดิบทั้งสิ้น
โดยวัตถุดิบที่สั่งซื้อส่วนใหญ่คือสารเคมีเพื่อการผลิต โดยสารเคมีที่นำเข้าถือเป็นสูตรเฉพาะของบริษัท
ยัวซ่า คอร์ปอเรชั่น
ประเทศญี่ปุ่นถือเป็นส่วนหนึ่งที่ทำให้คุณภาพแบตเตอรี่ของบริษัทฯมีคุณภาพสูงและปัจจุบัน
จำเป็นต้องใช้ในการผลิตในระยะเริ่มดำเนินการผลิตผลิตภัณฑ์ใหม่
ในปริมาณการสั่งซื้อนี้หากซื้อจากผู้จำหน่ายสารเคมี รายอื่นนั้นอาจจะมีราคาสูงกว่าที่สั่งซื้อจากบริษัท
ยัวซ่า คอร์ปอเรชั่น ประเทศญี่ปุ่น
อย่างไรก็ดีในอนาคตบริษัทฯสามารถที่จะสั่งซื้อสารเคมีจากผู้จำหน่ายรายอื่นได้แต่ต้องมีคุณภาพที่ดีเทียบเท่าและมีประสิทธิภาพทดแทนได้

-แบตเตอรี่สำรองไฟและอุปกรณ์

มีมูลค่าการสั่งซื้อประมาณ 36.78 ล้านบาทจากยอดจำหน่ายแบตเตอรี่สำรองไฟประมาณ 48.60
ล้านบาท โดยยอดจำหน่ายแบตเตอรี่สำรองไฟคิดเป็นร้อยละ 4.79 ของรายได้รวมของบริษัทฯ
ในการสั่งซื้อแบตเตอรี่สำรองไฟและอุปกรณ์นี้ถือว่าประหยัดกว่าในการที่บริษัทฯจะดำเนินการผลิตเองเนื่องจากแบตเตอรี่ชนิดนี้มีจำนวนรุ่นและขนาดหลากหลายในความต้องการของตลาด
และมียอดจำหน่ายไม่มากนัก อีกทั้งการสั่งซื้อจากบริษัท ยัวซ่า คอร์ปอเรชั่น ประเทศญี่ปุ่น
จะทำให้บริษัทได้ของที่มีคุณภาพสูงและถือเป็นมารยาททางการค้า

1.4 ปัจจัยความเสี่ยงจากการพึ่งพิงวัตถุดิบจากผู้จำหน่ายน้อยราย

ในปี 2545 บริษัทมีการสั่งซื้อตะกั่วบริสุทธิ์เป็นมูลค่า 135.06 ล้านบาทหรือคิดเป็นร้อยละ 29.92
ของมูลค่าการสั่งซื้อวัตถุดิบทั้งหมด และมีการสั่งซื้อตะกั่วผสมพลวงเป็นมูลค่า 85.60
ล้านบาทหรือคิดเป็นร้อยละ 18.96 ของมูลค่าการสั่งซื้อวัตถุดิบทั้งหมด
โดยรายการดังกล่าวสั่งซื้อผ่านผู้จำหน่าย 5 ราย
การสั่งซื้อตะกั่วบริสุทธิ์ผ่านผู้จำหน่ายรายหนึ่งเป็นมูลค่าประมาณร้อยละ 88.66
ของมูลค่าตะกั่วบริสุทธิ์ และการสั่งซื้อตะกั่วผสมพลวงผ่านผู้จำหน่ายรายหนึ่งเป็นมูลค่าประมาณ
84.32 ของมูลค่าตะกั่วผสมพลวง
อย่างไรก็ดีลักษณะการสั่งซื้อตะกั่วทั้งสองชนิดนั้นไม่จำเป็นต้องผูกขาดกับผู้จำหน่ายแต่ละราย
แต่จะพิจารณาจากค่าส่วนลดของค่าธรรมเนียมที่ผู้จำหน่ายแต่ละรายเสนอให้ดีที่สุดเป็นเกณฑ์
เนื่องจากราคาขายของตะกั่วขึ้นลงตามตลาดโลก (โดยถือว่าตะกั่วเป็นสินค้า Commodity
ชนิดหนึ่ง) และผู้จำหน่ายตะกั่วในประเทศโดยทั่วไปจะมีลักษณะเป็นนายหน้า (Broker)
ในการกำหนดราคาขายของสินค้า

  1.5 ปัจจัยความเสี่ยงของความผันผวนของราคาวัตถุดิบ

ความไม่แน่นอนของราคาวัตถุดิบยังคงเป็นปัจจัยสำคัญในการควบคุมราคาต้นทุนการผลิตแบตเตอรี่
โดยเฉพาะ ตะกั่วซึ่งเป็นส่วนประกอบสำคัญในการผลิตแบตเตอรี่ ราคาตะกั่วมีความผันแปรพอสมควร
โดยต้นทุนของตะกั่วคิดเป็น ประมาณร้อยละ 50 ของต้นทุนการผลิต โดยที่ราคาในการสั่งซื้อทาง
Supplier จะยืนยันราคาล่วงหน้า 1 เดือนก่อนส่งของ โดยราคาจะอ้างอิงจากตลาด London
Metal Exchange
นอกจากนี้ราคาของตะกั่วยังอ้างอิงกับราคาของน้ำมันของตลาดโลกซึ่งเพิ่มขึ้นมาโดยตลอดในปี 2545
ทางบริษัทฯได้กระจายความเสี่ยงโดยทำสัญญากับ Supplier
หลายรายทั้งในประเทศและต่างประเทศ นอกจากนี้แนวโน้มของราคาน้ำมันในตลาดโลก
แม้ว่าจะคงอยู่ในระดับสูงแต่คาดว่าจะมีการปรับตัวลดลงในระยะปานกลาง
ทำให้ราคาตะกั่วมีแนวโน้มจะปรับตัวลงในอนาคต
แม้ว่าความผันผวนของราคาตะกั่วจะมีผลต่อราคาต้นทุนในการผลิต
แต่ในอดีตที่ผ่านกลไกของตลาดเองได้ปรับตัวชดเชยเพื่อรองรับการเปลี่ยนแปลงที่เกิดขึ้น
โดยเมื่อราคาตะกั่วมีแนวโน้มที่จะสูงขึ้น
กลับเป็นการเร่งการตัดสินใจของลูกค้าให้ตัดสินใจซื้อแบตเตอรี่สต๊อกมากขึ้น
ในส่วนของกลุ่มบริษัทผู้ผลิตแบตเตอรี่เอง
ยังมีการรวมตัวเป็นชมรมผู้ผลิตแบตเตอรี่ในการพิจารณาปัญหาต่างๆ
รวมถึงปัญหาของราคาวัตถุดิบเพื่ออำนาจในการต่อรองกับ Supplier

1.6 ปัจจัยความเสี่ยงจากการเข้ามาแข่งขันของผู้ประกอบการรายใหม่

เนื่องจากธุรกิจแบตเตอรี่รถยนต์ เป็นธุรกิจที่ไม่มีความซับซ้อน
มีความเป็นไปได้ที่ผู้ประกอบการรายใหม่จะเข้ามา
แย่งส่วนแบ่งตลาดในอุตสาหกรรมแบตเตอรี่รถยนต์
อย่างไรก็ตามตลาดปัจจุบันผลิตภัณฑ์ของบริษัทฯได้รับการยอมรับจากลูกค้าทั้งตลาด OEM
(ตลาดรถใหม่) และ REM (ตลาดทดแทน) ว่าเป็นผลิตภัณฑ์ที่มีคุณภาพสูง
จึงเป็นการยากที่ผู้ประกอบการรายใหม่จะเข้ามาแย่งลูกค้าในตลาดเดียวกันได้
ทั้งนี้บริษัทฯได้เตรียมมาตรการรองรับการแข่งขันที่สูงขึ้น
โดยการปรับปรุงเทคโนโลยีการผลิตให้มีต้นทุนที่ต่ำอยู่เสมอ รักษาความสัมพันธ์กับผู้จำหน่ายวัตถุดิบ
ทำสัญญาการค้ากับผู้ว่าจ้างผลิตบางราย และรักษาความสัมพันธ์อันดีกับลูกค้าปัจจุบัน
และหาช่องทางการจำหน่ายผลิตภัณฑ์ใหม่ผ่านร้านค้ารูปแบบ Modern Trade เช่น B-quik, Max
และ Autobac เป็นต้น รวมทั้งเพิ่มความยืดหยุ่นในการผลิต
เพื่อให้สามารถรองรับและตอบสนองความต้องการของลูกค้าได้อย่างสม่ำเสมอ

1.7 ปัจจัยความเสี่ยงจากรายได้ที่เป็นเงินสกุลต่างชาติ

ในปีที่ผ่านมามีรายได้ที่เป็นเงินสกุลต่างประเทศเป็นมูลค่า 3.71 ล้านดอลลาร์สหรัฐ
ในการวางแผนการขายของฝ่ายขายต่างประเทศ จะเป็นการประมาณการขายในรูปสกุลเงินบาท
และในการขายที่ผ่านมาจะมีการเผื่อการแปลงมูลค่าสกุลเงินไว้ที่ต่ำกว่า 42 บาทต่อ 1
ดอลลาร์ซึ่งได้เผื่อการรองรับความผันผวนของค่าเงินไว้แล้ว
ในกรณีที่ค่าเงินบาทแข็งค่ากว่านี้ทางผู้บริหารของบริษัทฯจะมีการประชุมเพื่อการปรับปรุงมูลค่ามาตรฐานของสกุลเงินในการประมาณการขาย
นอกจากนี้รายได้ที่เป็นเงินสกุลต่างประเทศจะถูกใช้ไปส่วนหนึ่งเพื่อชำระค่าวัตถุดิบนำเข้าที่ต้องซื้อจากต่างประเทศ

1.8 ปัจจัยความเสี่ยงจากกรณีไม่สามารถดำเนินการก่อสร้างโรงงานแห่งใหม่แล้วเสร็จ

ความล่าช้าในการดำเนินการก่อสร้างและติดตั้งเครื่องจักรในโรงงานแห่งใหม่
จะส่งผลเสียทั้งด้านความสามารถ ในการผลิตที่ไม่สามารถขยายได้ตามแผนการผลิต
และมีการพึ่งพาการผลิตจากโรงงานปัจจุบันมากเกินไป ยังทำให้บริษัทฯ
อาจเสียลูกค้าในส่วนที่ไม่สามารถรับประกันการจำหน่ายได้
นอกจากนี้การดำเนินการก่อสร้างและติดตั้งเครื่องจักรล่าช้า จะส่งผลให้บริษัท
ไม่ได้รับผลตอบแทนจากการลงทุน ตามที่คาดการณ์ หรือมีระยะเวลาคืนทุนนานมากขึ้นกว่าที่คาดการณ์
ทำให้ผู้บริหารของบริษัทมีความเอาใจใส่ในการก่อสร้างโรงงานอย่างต่อเนื่อง
ทั้งยังมีการควบคุมการดำเนินการอย่างใกล้ชิด
มีสัญญาการก่อสร้างที่รัดกุมที่ทางผู้รับจ้างต้องรับผิดชอบในกรณีการก่อสร้างไม่ตรงตามกำหนด
ในส่วนงานก่อสร้างและติดตั้งเครื่องจักรในโรงงานแห่งใหม่
ในปัจจุบันงานโครงสร้างตัวอาคารและระบบสาธารณูปโภคและงานติดตั้งเครื่องจักร
ดำเนินแล้วเสร็จในปีที่ผ่านมา และได้ทดลองการผลิตในเดือนธันวาคม ของปี 2545 ที่ผ่านมา
จะสามารถผลิตจริงได้ในต้นปี 2546

1.9 ปัจจัยความเสี่ยงของการจัดจำหน่ายหุ้นราคาต่ำให้พนักงานและกรรมการ

เนื่องจากการจำหน่ายหุ้นเพิ่มทุน ในปีที่ผ่านมา ตามที่ประชุมวิสามัญผู้ถือหุ้นครั้งที่ 1/2545 วันที่ 16
กรกฎาคม 2545
ที่ประชุมมีมติให้จำหน่ายหุ้นให้พนักงานและผู้บริหารรวมถึงกรรมการที่ทำหน้าที่เสมือนพนักงานจำนวน
400,000 หุ้น(มูลค่าที่ตราไว้ 5 บาทต่อหุ้น)ในราคาต่ำกว่าราคาที่ขายให้ประชาชนทั่วไป (IPO
Price) ร้อยละ 20 โดยถือเป็นจำนวนร้อยละ 1.86 ของจำนวนหุ้นภายหลังการเสนอขายหุ้น
โดยคาดว่าภายหลังการเสนอขายครั้งนี้จะมีจำนวนหุ้นชำระแล้วทั้งสิ้นจำนวน 21,525,000 หุ้น
และปริมาณหุ้นที่ขายให้พนักงานดังกล่าวจะไม่เข้าข้อกำหนดการห้ามขายในระยะ 6 เดือน (Silent
Period)
ทำให้อาจมีหุ้นจำนวนหนึ่งถูกขายออกมาในช่วงแรกของเข้าซื้อขายหลักทรัพย์ในตลาดหลักทรัพย์
อย่างไรก็ดีปริมาณหุ้นดังกล่าวถือว่าเป็นปริมาณที่น้อยเมื่อเทียบกับจำนวนหุ้นชำระแล้วทั้งหมดที่คาดหวังภายหลังการเสนอขาย